**N Á R O D N Á R A D A  S L O V E N S K E J R E P U B L I K Y**

**VII. volebné obdobie**

**Návrh**

**Zákon**

**z................................2019,**

**ktorým sa mení a dopĺňa zákon č. 254/1998 Z. z. o verejných prácach v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 254/1998 Z. z. o verejných prácach v znení zákona č. 260/2007 Z. z., zákona č. 540/2008 Z. z. a zákona č. 432/2013 Z. z. sa mení a dopĺňa takto:

1. V § 2 písm. f) a v § 9 ods. 2 sa slová „40 mil. Sk“ nahrádzajú slovami „5 mil. eur“.
2. V § 2 písm. h) sa slová „nadobudnutím právoplatnosti stavebného povolenia, 1a)“ nahrádzajú slovami „oznámením o vyhlásení verejného obstarávania, oznámením použitým ako výzva na súťaž, oznámením o koncesii, oznámením o vyhlásení súťaže návrhov alebo výzvou na predkladanie ponúk1a)“.
3. Mení sa poznámka pod čiarou 1a), ktorá znie: „1a) Zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov“.
4. V § 9 ods. 7 a v § 10 ods. 2 písm. a) sa slová „200 mil. Sk“ nahrádzajú slovami „20 mil. eur“.
5. V § 10 ods. 3 písm. c) sa na konci dopĺňajú slová “a stavebné povolenie, ak už bolo vydané“.
6. V § 22 ods. 1 a v § 22 ods. 2 sa slová „500 000 Sk“ nahrádzajú slovami „20 000 eur“.
7. Za § 23 sa vkladá § 23a, ktorý vrátane nadpisu znie:

„§ 23a

Prechodné ustanovenie k úpravám účinným od 1. júla 2019

Konania začaté na základe žiadosti o vykonanie štátnej expertízy podľa § 10 podanej do 30. júna 2019, ktoré neboli právoplatne ukončené pred 1. júlom 2019 sa dokončia podľa predpisu účinného do 30. júna 2019.“

**Čl. II.**

Tento zákon nadobúda účinnosť 1. júla 2019